Menštruacné kŕče
Dobrý deň. Chcela by som sa spýtať, či horčík (magnéziové tablety) zmierňujú menštruačné kŕče? Aké ďalšie vitamíny, resp. doplnky výživy pomáhajú na zmiernenie menštruačných kŕčov, ktoré by som mohla užívať dlhodobo?
Za odpoveď vopred ďakujem
Dobrý deň,
Ďakujeme za vašu otázku. Na zmiernenie menštruačných bolestí, ktoré sú sprevádzané kŕčmi v oblasti podbruška a spodnej časti chrbtice, je vhodné dlhodobo užívať
horčík (magnézium)
v kombinácii s vitamínom B6. Uvoľňuje hladké svalstvo maternice a znižuje hladinu prostaglandínov, ktoré vyvolávajú tieto bolesti. Okrem toho zmierňuje únavu a vyčerpanie a prispieva k správnej funkcii psychiky. Odporúčaná denná dávka horčíka (magnézia) je 300-400 mg (závisí od veku a pohlavia). V prípade jeho dopĺňania ako výživového doplnku, je dôležité si vybrať jeho správnu formu, ktorá bude dobre vstrebateľná. Magnézium môže byť v tabletách viazané na organickú aj anorganickú formu. Príkladom anorganickej je oxid, uhličitany, chloridy či hydroxidy. Nevýhodou tejto formy je nízka biologická dostupnosť, čiže nízke uvoľňovanie a absorbovanie magnézia. Preto je vhodnejšia organická forma- orotát, laktát či
citrát
, ktoré zabezpečia vyššiu absorpciu horčíka. Najvyššiu vstrebateľnosť má horčík viazaný v
chelátovom komplexe.
Okrem horčíka má priaznivý vplyv ako prevencia pred silnými menštruačnými bolesťami aj vitamín E a alchemilka.
Vitamín E
je antioxidant, ktorý podporuje celkovo činnosť organizmu, znižuje výskyt menštruačných kŕčov a pomáha zmierňovať citlivosť prsníkov pred menštruáciou. Je nevyhnutné ho však užívať aspoň 3 mesiace, kým sa objavia jeho prvé účinky.
Čaj z alchemilky
je vhodný pri silnom a nadmernom menštruačnom krvácaní, ale môže tiež prispieť k uvoľneniu kŕčov a zmierneniu bolesti počas menštruácie. Je vhodné ho piť 2-3x denne.
Ak by po uvedených odporúčaniach nenastalo zlepšenie, je potrebné sa obrátiť na gyneokológa, ktorý vám v prípade potreby navrhne iné možnosti liečby.
Prajem pekný zvyšok dňa.
S pozdravom
Mgr. Tamara Jakúbeková